b'\n_START_ARTICLE_\nJir\xc3\xad Felix\n_START_PARAGRAPH_\nJir\xc3\xad Felix (n. 21 februarie 1931, Praga) este un filolog \xc8\x99i lingvist ceh, \xc8\x99eful sec\xc8\x9biei de limba rom\xc3\xa2n\xc4\x83 la Universitatea Carolin\xc4\x83 din Praga \xc8\x99i autor de manuale, dic\xc8\x9bionare \xc8\x99i ghiduri de conversa\xc8\x9bie pentru \xc3\xaenv\xc4\x83\xc8\x9barea limbii rom\xc3\xa2ne.\n_START_SECTION_\nBiografie\n_START_PARAGRAPH_\nS-a n\xc4\x83scut pe 21 februarie 1931 la Praga, ca fiu al unui profesoare de \xc8\x99coal\xc4\x83 primar\xc4\x83, dar a copil\xc4\x83rit p\xc3\xa2n\xc4\x83 \xc3\xaen 1938 la Most. A fost martor al manifest\xc4\x83rilor na\xc8\x9bionalismului german (mar\xc8\x99urile elevilor na\xc8\x9bionali\xc8\x99ti germani, aruncarea de pietre la adresa elevilor cehi), iar dup\xc4\x83 acordul de la M\xc3\xbcnchen s-a mutat \xc3\xaempreun\xc4\x83 cu mama sa \xc3\xaen satul Trhov\xc3\xa1 Kamenice. Dup\xc4\x83 invazia german\xc4\x83 din 15 martie 1939 \xc8\x99i desfiin\xc8\x9barea \xc8\x99colii cehe pe care o conducea mama sa, au ajuns la Beroun \xc8\x99i apoi la Praga, unde o parte din familia lor a fost executat\xc4\x83 de nazi\xc8\x99ti dup\xc4\x83 asasinarea lui Reinhard Heydrich._NEWLINE_A fost interesat de limba rom\xc3\xa2n\xc4\x83 \xc3\xaenc\xc4\x83 din perioada c\xc3\xa2t era elev, c\xc3\xa2nd a scris prin anul 1946 Asocia\xc8\x9biei rom\xc3\xa2ne de prietenie cu Cehoslovacia pentru a stabili o rela\xc8\x9bie prin coresponden\xc8\x9b\xc4\x83 cu un t\xc3\xa2n\xc4\x83r din Rom\xc3\xa2nia cu scopul de a-\xc8\x99i perfec\xc8\x9biona cuno\xc8\x99tin\xc8\x9bele de limb\xc4\x83 rom\xc3\xa2n\xc4\x83. A intrat astfel \xc3\xaen coresponden\xc8\x9b\xc4\x83 cu Ion Iliescu, elev la liceul Spiru Haret din Bucure\xc8\x99ti \xc8\x99i membru al asocia\xc8\x9biei, cu care a corespondat o lung\xc4\x83 perioad\xc4\x83. \xc3\x8en 1951 s-a \xc3\xaenscris la Facultatea de Filozofie a Universit\xc4\x83\xc8\x9bii Caroline din Praga, urm\xc3\xa2nd sec\xc8\x9bia de limba rom\xc3\xa2n\xc4\x83 \xc8\x99i specializ\xc3\xa2ndu-se \xc3\xaen filologia rom\xc3\xa2n\xc4\x83. A c\xc4\x83l\xc4\x83torit \xc3\xaen mod regulat \xc3\xaen Rom\xc3\xa2nia de la mijlocul anilor 1950 \xc8\x99i a urmat, \xc3\xaencep\xc3\xa2nd din 1954, studii de limba rom\xc3\xa2n\xc4\x83 la Universitatea din Bucure\xc8\x99ti, av\xc3\xa2ndu-i ca profesori pe lingvi\xc8\x99tii Iorgu Iordan, Alexandru Graur \xc8\x99i Boris Cazacu, devenind un specialist \xc3\xaen limba rom\xc3\xa2n\xc4\x83, apreciat de lingvi\xc8\x99tii din Rom\xc3\xa2nia. A ob\xc8\x9binut un doctorat la Universitatea din Bucure\xc8\x99ti._NEWLINE_\xc3\x8encep\xc3\xa2nd din 1967, dup\xc4\x83 \xc3\xaentoarcerea din Rom\xc3\xa2nia, \xc8\x99i-a desf\xc4\x83\xc8\x99urat activitatea pedagogic\xc4\x83 \xc3\xaen cadrul sec\xc8\x9biei de limba rom\xc3\xa2n\xc4\x83 a Facult\xc4\x83\xc8\x9bii de Litere de la Universitatea Carolin\xc4\x83 din Praga, fiind \xc8\x99ef al sec\xc8\x9biei \xc3\xaen perioada 1979-2002. A alc\xc4\x83tuit \xc8\x99i publicat un manual modern de limba rom\xc3\xa2n\xc4\x83 intitulat Limba rom\xc3\xa2n\xc4\x83 f\xc4\x83r\xc4\x83 profesor, ce a ap\xc4\x83rut \xc3\xaen trei edi\xc8\x9bii \xc8\x99i este folosit de cehii care doresc s\xc4\x83 \xc3\xaenve\xc8\x9be limba rom\xc3\xa2n\xc4\x83, precum \xc8\x99i dic\xc8\x9bionare, ghiduri de conversa\xc8\x9bie \xc8\x99i o serie de studii de specialitate consacrate limbii rom\xc3\xa2ne. A fost pre\xc8\x99edinte al Asocia\xc8\x9biei de prietenie Cehia-Rom\xc3\xa2nia \xc8\x99i a \xc8\x9binut cursuri de limba rom\xc3\xa2n\xc4\x83 sub egida Institutului Cultural Rom\xc3\xa2n din Praga._NEWLINE_Ca o recunoa\xc8\x99tere a meritelor sale \xc8\x99tiin\xc8\x9bifice \xc8\x99i pedagogice Universitatea din Bucure\xc8\x99ti i-a decernat \xc3\xaen 1998 titlul de profesor honoris causa. De asemenea, Academia Rom\xc3\xa2n\xc4\x83 i-a \xc3\xaenm\xc3\xa2nat \xc3\xaen 2009 prof. Ji\xc5\x99i Felix diploma \xe2\x80\x9eMeritul Academic\xe2\x80\x9d pentru promovarea limbii rom\xc3\xa2ne \xc3\xaen str\xc4\x83in\xc4\x83tate._NEWLINE_A fost decorat cu Ordinul Na\xc8\x9bional \xe2\x80\x9eServiciul Credincios\xe2\x80\x9d \xc3\xaen grad de Mare Ofi\xc8\x9ber, acordat de pre\xc8\x99edintele Rom\xc3\xa2niei \xe2\x80\x9epentru serviciile deosebite aduse promov\xc4\x83rii limbii \xc8\x99i culturii literare rom\xc3\xa2ne \xc3\xaen Republica Ceh\xc4\x83, prin studierea acestora la catedra de specialitate a Universit\xc4\x83\xc8\x9bii Caroline din Praga, prin elaborarea de lucr\xc4\x83ri \xc8\x99tiin\xc8\x9bifice de \xc3\xaenalt\xc4\x83 \xc8\x9binut\xc4\x83, prin traducerea \xc3\xaen limba ceh\xc4\x83 a numeroase opere literare din limba rom\xc3\xa2n\xc4\x83, precum \xc8\x99i pentru meritoria activitate desf\xc4\x83\xc8\x99urat\xc4\x83 \xc3\xaen cadrul Asocia\xc8\x9biei de prietenie Cehia-Rom\xc3\xa2nia\xe2\x80\x9d.'